b'\n_START_ARTICLE_\nGrad Kilkenny\n_START_SECTION_\nPembro\xc5\xa1ki grofje\n_START_PARAGRAPH_\nGrad Kilkenny je bil zelo pomemben za Richarda Clara, 2. grofa pembro\xc5\xa1kega, znanega kot Strongbow, ki je v 12. stoletju zgradil prvi grad, verjetno je bil lesen. Anglo-Normani so leta 1173 postavili grad, verjetno na kraju, na katerem je bilo prej\xc5\xa1nje prebivali\xc5\xa1\xc4\x8de Maca Giolle Ph\xc3\xa1draiga, kralja iz Osraiga. Kilkenny je bil del gospostva Leinster, ki je bilo dodeljeno Strongbowu. Njegova h\xc4\x8di in dedinja Isabel se je poro\xc4\x8dila z Williamom Marshallom leta 1189. Grof Marshall je imel velike posesti na Irskem, v Angliji, Walesu in Franciji ter jih je u\xc4\x8dinkovito upravljal. Geoffreyja Fitz Roberta je imenoval za sene\xc5\xa1ala (dvorni upravitelj) Leinstra in tako se je za\xc4\x8delo obdobje razvoja Kilkennyja, vklju\xc4\x8dno z gradnjo gradu in sporazumom o rentah in privilegijih me\xc5\xa1\xc4\x8danov ali dr\xc5\xbeavljanov okraja. Prvi kamniti grad je bil kon\xc4\x8dan leta 1213. To je bila kvadratna oblika gradu s stolpi na vsakem vogalu; trije od prvotnih \xc5\xa1tirih stolpov so ohranjeni do danes.\n_START_SECTION_\nButlerji Ormondski\n_START_PARAGRAPH_\nJames Butler, 3. ormondski grof, je grad kupil leta 1391 in se uveljavil kot vladar obmo\xc4\x8dja. Mo\xc4\x8dna dru\xc5\xbeina Butlerjev je bila lastnica gradu ve\xc4\x8d kot 500 let._NEWLINE_Leta 1967 je James Arthur Butler, 6. ormondski markiz, prodal grad odboru za obnovo (Kilkenny Castle Restoration Committee) za 50 \xc2\xa3 po obdobju zanemarjanja.\n_START_SECTION_\nIrska dr\xc5\xbeava\n_START_PARAGRAPH_\nOdbor za obnovo gradu ga je predal dr\xc5\xbeavi, od takrat pa je bil prenovljen in odprt za obiskovalce. Na mestni strani so okrasni vrtovi, na sprednji strani pa obse\xc5\xbena zemlji\xc5\xa1\xc4\x8da in vrtovi. Postal je ena najbolj obiskanih turisti\xc4\x8dnih znamenitosti na Irskem. Zdaj je lastnina v dr\xc5\xbeavni oskrbi. Na gradu je del Narodne umetni\xc5\xa1ke galerije.\n_START_SECTION_\nZgodovina\n_START_PARAGRAPH_\nRichard de Clare (znan tudi kot Strongbow) in drugi normanski vitezi so leta 1172 pri\xc5\xa1li v Kilkenny, visoko posest tik ob reki Nore, kar je bil idealen kraj za gradnjo lesenega stolpa. To je bil lesen grad vrste, znane kot mota._NEWLINE_Ta strate\xc5\xa1ka lokacija je bila tam, kjer so lokalni kralji Osraiga imeli glavno prebivali\xc5\xa1\xc4\x8de pred vdorom Normanov._NEWLINE_Dvajset let kasneje je Clarov zet William Marshal, pembro\xc5\xa1ki grof, na istem kraju zgradil prvi kamniti grad, od katerega \xc5\xa1e vedno stojijo trije stolpi._NEWLINE_Grad je bil v lasti sene\xc5\xa1ala Kilkennyja, sira Gilberta De Bohuna, ki je nasledil okro\xc5\xbeje Kilkenny in grad od svoje matere leta 1270, leta 1300 mu ga je odvzel Edvard I., vendar mu je bil leta 1303 vrnjen, imel ga je do svoje smrti leta 1381. Ni bil dodeljen njegovemu dedi\xc4\x8du Joanu, ampak ga je zasegla krona in prodala dru\xc5\xbeini Butler.\n_START_SECTION_\nButlerji Ormondski\n_START_PARAGRAPH_\nGrad je postal sede\xc5\xbe zelo mo\xc4\x8dne dru\xc5\xbeine Butler Ormonde. Dru\xc5\xbeina Butler (ki je leta 1185 spremenila svoje ime iz FitzWalter) je pri\xc5\xa1la na Irsko z vdorom Normanov. Prvotno so se nastanili v Gowranu, kjer je James Butler, 3. ormondski grof, leta 1385 zgradil Gowranski grad. Dru\xc5\xbeina je postala bogata, James je leta 1391 kupil grad v Kilkennyju in se uveljavil kot vladar obmo\xc4\x8dja. Rodbina Butler je stoletja vladala okolici. Veliko \xc4\x8dlanov dru\xc5\xbeine, vklju\xc4\x8dno z Jamesom, 3. ormondskim grofom, je pokopanih v cerkvi svete Marije Gowran. _NEWLINE_Med \xc5\xa1tevilnimi pomembnimi \xc4\x8dlani dru\xc5\xbeine Butler je bila lady Margaret Butler (okoli 1454 ali 1465\xe2\x88\x921539), irska plemkinja, h\xc4\x8di Thomasa Butlerja, 7. ormondskega grofa. Lady Margaret Butler se je rodila v gradu. Bila je poro\xc4\x8dena s sirom Williamom Boleynom in je bila po o\xc4\x8detu babica Ane Boleyn, druge \xc5\xbeene kralja Henrika VIII._NEWLINE_Do 18. stoletja je grad propadal, kar ka\xc5\xbee neuspe\xc5\xa1no usodo dru\xc5\xbeine Butler. Restavrirala ga je Anne Wandesford z gradu Castlecomer in je prinesla bogastvo nazaj v dru\xc5\xbeino po poroki z Janom Butlerjem, 17. ormondskim grofom._NEWLINE_V 19. stoletju so Butlerji nato posku\xc5\xa1ali obnoviti svojo prvotno srednjeve\xc5\xa1ko podobo, obenem pa obnoviti severno krilo in raz\xc5\xa1iriti ju\xc5\xbeno obzidje. Ve\xc4\x8d raz\xc5\xa1iritev je bilo dodanih leta 1854._NEWLINE_Leta 1904 sta britanski kralj Edvard VII. ter njegova \xc5\xbeena kraljica Aleksandra obiskala grad v Kilkennyju.\n_START_SECTION_\nGrad v 20. stoletju\n_START_PARAGRAPH_\nGrad je bil glavni sede\xc5\xbe ormondskih markizov in njihove dru\xc5\xbeine do leta 1919, ko je umrl James Butler, 3. ormondski markiz. Ker je imel le dve h\xc4\x8derki, je bilo dogovorjeno, da bo zaradi zmanj\xc5\xa1anja dvojnega obdav\xc4\x8denja premo\xc5\xbeenja njegov brat in dedi\xc4\x8d Arthur Butler, 4. markiz ormondski, zapustil svojo dedi\xc5\xa1\xc4\x8dino v korist svojega sina Georgea Butlerja, 5. markiza ormondskega, ki je uporabil vljuden naslov "grof Ossory". Ossoryja sta leta 1921 za\xc4\x8dela bivati na gradu s svojimi otroki. V 20-ih in 30-ih letih so se nasledstvo naslova in posesti zdeli varni s tremi generacijami neposrednih dedi\xc4\x8dev mo\xc5\xa1kih \xc5\xa1e vedno \xc5\xbeivi. Leta 1938 so se Arthur, George in Antony Butler strinjali, da bodo preselili sklad, v katerem so imeli premo\xc5\xbeenje._NEWLINE_George Butler, grof Ossory, in njegova dru\xc5\xbeina so \xc5\xbeiveli v gradu do leta 1935, ko so za 6000 funtov prodali vsebino, se preselili v London in ga za 30 let zapustili. Razlog so bili nara\xc5\xa1\xc4\x8dajo\xc4\x8di davki in dajatve, gospodarska depresija in \xc5\xbeivljenjski stro\xc5\xa1ki. V Tipperariju in Kilkennyju so se znebili ve\xc4\x8dine svojih najemnih zemlji\xc5\xa1\xc4\x8d. Dajatve in stro\xc5\xa1ki po smrti Jamesa Butlerja, 3. ormondskega markiza, so leta 1919 zna\xc5\xa1ali 166.000 funtov._NEWLINE_Antony Butler, vikont Thurlesa, je nepri\xc4\x8dakovano umrl leta 1940, zato je po smrti 4. markiza leta 1943 in 5. markiza leta 1949 posestvo podedoval Arthur Butler, 6. markiz in 24. grof ormondski. Leta 1967 je zapu\xc5\xa1\xc4\x8den in propadajo\xc4\x8di grad prodal odboru za grajsko obnovo za simboli\xc4\x8dnih 50 funtov z izjavo: \xc2\xbbLjudje Kilkennyja, pa tudi jaz in moja dru\xc5\xbeina, smo zelo ponosni na grad in nismo \xc5\xbeeleli takega poslab\xc5\xa1anja, ugotovili smo, da ga ne smemo pustiti propasti do ru\xc5\xa1evin. Na Irskem je \xc5\xbee preve\xc4\x8d ru\xc5\xa1evin.\xc2\xab\xc2\xa0Od skladov je kupil zemljo pred gradom, \xc2\xbbda je nikoli ne bi pozidali, grad pa bi bil videti v vsem svojem dostojanstvu in sijaju\xc2\xab. Prireditev ob predaji je zaznamovala tudi ustanovitev Butlerjeve dru\xc5\xbebe (The Butler Society) , \xc5\xa1e vedno uspe\xc5\xa1ne organizacije, ki povezuje, ohranja in zdru\xc5\xbeuje dru\xc5\xbeino, ki je neko\xc4\x8d prevladovala na britanskih otokih.\n_START_SECTION_\nKonfederacija Irske\n_START_PARAGRAPH_\nV 17. stoletju je grad dobila Elizabeth Preston, \xc5\xbeena tedanjega lorda poro\xc4\x8dnika Irske, drugega Jamesa Butlerja, tudi 12. grofa in 1. ormondskega vojvode. Butler je bil protestant in v vseh irskih konfederacijskih vojnah iz 16. stoletja je bil predstavnik Karla I. na Irskem. Njegov grad je postal sede\xc5\xbe katoli\xc5\xa1kega uporni\xc5\xa1kega gibanja, Confederate Ireland, katerega parlament ali vrhovni svet se je sestajal na gradu od leta 1642 do leta 1648. Takrat so imeli Ormondi sede\xc5\xbe v Dublinu. Vzhodno obzidje in severovzhodni stolp gradu sta bila po\xc5\xa1kodovana leta 1650 med obleganjem Oliverja Cromwella med cromwellovskim osvajanjem Irske. Kasneje so ju podrli. Leta 1661, ko se je Butler vrnil iz izgnanstva, je preuredil grad v sodoben dvorec. V tem \xc4\x8dasu je bilo zgrajeno novo vhodno poslopje v ju\xc5\xbenem obzidju.\n_START_SECTION_\nIrska dr\xc5\xbeavljanska vojna\n_START_PARAGRAPH_\nMed irsko dr\xc5\xbeavljansko vojno leta 1922 so republikanci oblegali grad. Ormond se je skupaj s svojim hi\xc5\xa1nim ljubljen\xc4\x8dkom pekin\xc5\xa1kim psi\xc4\x8dkom odlo\xc4\x8dil, da ostane v svoji spalnici nad vhodnimi vrati, ki je bil glavni cilj napada. Pred vrati je bil top. Samo en \xc4\x8dlovek je bil po\xc5\xa1kodovan, vendar je nastala velika \xc5\xa1koda in popravilo je trajalo mnogo let.\n_START_SECTION_\nObnova\n_START_PARAGRAPH_\nV preostalem 20. stoletju so grad obnavljali in vzdr\xc5\xbeevali ter ga odprli za obiskovalce . V galeriji v grajski kleti so ob\xc4\x8dasne razstave, ki jih pripravlja Dru\xc5\xa1tvo umetni\xc5\xa1kih galerij v Kilkennyju na prizori\xc5\xa1\xc4\x8du, imenovanem po Peggy in Hubertu Butlerju._NEWLINE_Na mestni strani so okrasni vrtovi, na sprednji strani pa zemlji\xc5\xa1\xc4\x8de in vrtovi. Grad je ena najbolj obiskanih turisti\xc4\x8dnih znamenitosti na Irskem. Tu je tudi del Narodne umetni\xc5\xa1ke galerije._NEWLINE_Izkopavanja in gradbena raziskovanja Bena Murtagha v 1990-ih letih so odkrila sledove starej\xc5\xa1ega gradu, odkril je stranski vhod in del grajskega jarka na strani Parade (zdaj viden), pa tudi izgubljeno jugovzhodno stran gradu._NEWLINE_Vhod je bil skozi (zdaj manjkajo\xc4\x8de) vzhodno obzidje. Izkopane so bile tudi \xc5\xa1tevilne druge zna\xc4\x8dilnosti prvotnega gradu, vklju\xc4\x8dno z izvirnim kamnitim opornikom in grajskim strani\xc5\xa1\xc4\x8dem. Deli tega gradu so ohranjeni do danes, vendar se je grad v stoletjih spremenil. Ju\xc5\xbene kurtine \xc5\xbee zdavnaj ni ve\xc4\x8d, vhodna vrata so dodatek iz 17. stoletja, ve\xc4\x8dina tega, kar lahko vidimo iz grajskega parka, je rekonstrukcija iz 19. stoletja.'